Publication: Magyar Közlöny
Issue: MK-2001-96 (Year: 2001, Number: 96)
Era: 1990-2004
Section: a haderő-átalakítás során végrehajtott szervezeti változásokra — a 6/1987. (X. 15.) HM rendelettel kiadott és
Paragraph Index: 152

53. § A Szolgálati Szabályzat a következő 169/D., 169/E. ponttal és a 169/D. pontját megelőző új alcímmel egészül ki: „A század gépjárműtechnikus 169/D. A század gépjárműtechnikus közvetlenül a századparancsnoknak van alárendelve. Szakmai elöljárója a század harc- és gépjárművezetőinek és szakjavító állományának. A század gépjárműtechnikus felelős a század harc- és gépjárműtechnikai eszközeinek technikai hadrafoghatóságáért, az alegységszintű technikai kiszolgálások (karbantartások) rendszeres, szakszerű és teljes terjedelmű végrehajtásáért, az üzemeltetési és tárolási szabályok betartásáért, az üzemeltetés és technikai kiszolgálás szakszerű dokumentálásáért, a vezető (kezelő) állomány technikai felkészítéséért (szinten tartásáért), a század szakszerelőinek szakmai felkészítéséért, az alegység tevékenységével kapcsolatos munkavédelmi, baleset elhárítási és környezetvédelmi előírások betartásáért. 169/E. A század gépjárműtechnikus kötelességei: — végzi a készenlét fokozás gépjárműtechnikai biztosítását, a század kiképzési (szállítási) feladatok végrehajtásának gépjárműtechnikai biztosítását; — ismerje a század gépjárműtechnikai eszközeit, szakanyagait, üzemeltetésük, üzemben tartásuk és anyagellátásuk szabályait; — folyamatosan tartsa nyilván a harc- és gépjárművek, szaktechnikai eszközök technikai hadrafoghatóságát; — részt vesz a század hivatásos, szerződéses, sor- és tartalékos állományának szaktechnikai felkészítésében; — rendszeresen ellenőrzi a századnál az üzemeltetési fegyelmet; — biztosítja az alegységszintű technikai kiszolgálások anyagi, technikai feltételeit, érvényesíti a technológiai követelményeket; — rendszeresen ellenőrzi a közlekedési fegyelem, az évszaknak megfelelő üzemeltetési előírások, a rendkívüli műszaki meghibásodások megelőzése érdekében tett intézkedések betartását, feltételeinek biztosítottságát; — nyilvántartást vezet a század állományába tartozó gépjárművezetői engedéllyel rendelkező személyekről, gépjárműtechnikai eszközök technikai kiszolgálásának, műszaki megvizsgálásának, környezetvédelmi vizsgálatának helyzetéről.”

Source: https://magyarkozlony.hu/hivatalos-lapok/2307349b62c043a4cc05e929ef6beb5a58ba9571/dokumentumok/89a2ab672c27f0b7000e446615c1c461c64c4e4a/letoltes